27 Pashishe bana ba bakaji ba Selofehada,+ muana wa Hefê, muana wa Gilada, muana wa Makî, muana wa Manashe, ba mu mêku a Manashe muana wa Jozefe bakalua. Mêna a bana bende ba bakaji avua Mahala, Noa, Hogela, Mileka, ne Tîsa.2 Bakimana kumpala kua Mose, kua muakuidi Eleazâ, kua bamfumu,+ ne kua tshisumbu tshijima ku tshibuelelu tshia ntenta wa kusambakena, kuambabu ne:3 “Tatuetu uvua mufuile mu tshipela, kadi kavua munkatshi mua tshisumbu tshia bena dia Kola tshivua tshidisangishe bua kuluisha Yehowa to,+ kadi uvua mufue bua mpekatu wende nkayende ne kavua mulele muana wa balume nansha umue.4 Bua tshinyi dîna dia tatuetu didi ne bua kujimina mu dîku diabu anu bualu kavua mulele muana wa balume? Tupesha bumpianyi munkatshi mua bana babu ne tatu.”5 Nunku Mose wakaya ne tshilumbu tshiabu kumpala kua Yehowa.+6 Ke Yehowa kuambila Mose nunku:7 “Bana ba bakaji ba Selofehada mbambilamu. Mu mishindu yonso udi ne bua kubapesha buloba bu bumpianyi munkatshi mua bana babu ne tatuabu ba balume ne kubapesha bumpianyi bua tatuabu.+8 Pashishe ambila bena Isalele ne: ‘Muntu yeye mufue kayi mulele muana wa balume, dîba adi nudi ne bua kuenza bua bumpianyi buende buye kudi muanende wa bakaji.9 Yeye kayi ne muana wa bakaji, nenupeshe bana babu ba balume bumpianyi buende.10 Yeye kayi ne bana babu ba balume, nenupeshe bana babu ne tatuende ba balume bumpianyi buende.11 Tatuende yeye kayi ne bana babu ba balume, nenupeshe mulela wa pabuipi menemene wa mu dîku diabu bumpianyi buende, ne nebuikale buende. Dipangadika edi nedikale mukenji mufunda bua bena Isalele, anu muvua Yehowa mutumine Mose dîyi bua kuenza.’”12 Pashishe Yehowa wakambila Mose ne: “Banda ku mukuna wa Abalima eu,+ umone buloba bungapesha bena Isalele.+13 Pawabumona, wewe pebe neusangishibue kudi bena mu tshisamba tshienu*+ anu muvua muanenu Alona musangishibue kudibu,+14 bualu pavua tshisumbu tshitande nanyi mu tshipela tshia Sine, nuenu nuvua babenge kutumikila dîyi dianyi bua kunjidila kumpala kuabu ku diambuluisha dia mâyi.+ (Au mmâyi a Meliba+ ku Kadeshe+ mu tshipela tshia Sine.)”+15 Ke Mose kuambila Yehowa ne:16 “Yehowa Nzambi udi upesha bantu bonso bukole bua muoyo* atekaku muntu ku mutu kua tshisumbu etshi17 udi mua kupatuka ne kubuela kumpala kuabu ne udi mua kubapatula ne kubabueja, bua tshisumbu tshia Yehowa katshikadi bu mikoko idi kayiyi ne mulami.”18 Nunku Yehowa wakambila Mose ne: “Angata Yoshua muana wa Nuna, muntu udi ne nyuma munda muende, ne umutentekele tshianza.+19 Pashishe umuimanyike kumpala kua muakuidi Eleazâ ne kumpala kua tshisumbu tshijima, ne udi ne bua kumuteka mu mudimu wende mu mêsu abu.+20 Udi ne bua kumupesha ndambu wa bukokeshi* buebe+ bua tshisumbu tshijima tshia bena Isalele tshimuteleje.+21 Neimane kumpala kua muakuidi Eleazâ ne yeye neikale umuebejila malu kudi Yehowa bua kumanya dipangadika diende ku diambuluisha dia Ulima.+ Nebikale bapatuka ku dîyi diende ne nebikale babuela ku dîyi diende, yeye ne bena Isalele bonso badi nende ne tshisumbu tshijima.”22 Nunku Mose wakenza anu muvua Yehowa mumutumine dîyi bua kuenza. Wakangata Yoshua, kumuimanyikaye kumpala kua muakuidi Eleazâ ne kumpala kua tshisumbu tshijima,23 kumutentekelaye bianza,+ kumujadikaye mu mudimu wende anu muvua Yehowa muambe ku butuangaji bua Mose.+
Note
^ Eu mmushindu wa kuakula bua lufu mu ngakuilu wa kasala.
lua_Latn vec_Latn lua_Latn